Per Clausen (EL), 2008-04-10:
Det er jo altid lidt bekymrende, hvis en diskussion om konfiskation af knallerter kan bringe ens kønsidentitet i fare.
Det var hr. Tom Behnkes indlæg, der gjorde det, for jeg må jo indrømme, at jeg tilhører den del af menneskeheden, som aldrig haft den her ubetvingelige naturlige drift efter at køre hurtigt - en såkaldt dødsdrift vil jeg kalde det.
Det kunne ellers også være interessant, hvis man overførte det her forslag på bilkørslen, som hr. Simon Emil Ammitzbøll var inde på.
Det er slet ikke sådan, at man skulle beslaglægge biler, fordi de kan køre for hurtigt, men tænk nu, hvis vi havde det sådan i den danske lovgivning, at hvis man to gange havde kørt for hurtigt i sin bil og var blevet snuppet for det, fik man sin bil konfiskeret.
Det kan godt være, at det ville være meget mere effektivt end frakendelse af kørekort, hæftestraf osv., så det var måske værd at betræde den vej.
Jeg vil overveje, om jeg kan komme igennem Enhedslistens meget nidkære opfattelse af retssikkerhed med et sådant synspunkt.
Det er da værd at prøve.
Ellers vil jeg sige, at det er fuldstændig rigtigt, at den her sag er yderst alvorlig.
Det er også rigtigt, at forslaget her beskæftiger sig med det, som er et af kerneproblemerne, når mennesker kommer til skade og dør i trafikken, nemlig hastigheden.
Derfor er der al mulig grund til at behandle forslaget positivt, selv om jeg også har den opfattelse, at der i hvert fald er et enkelt svar, som ministeriet kommer med i forbindelse med høringen, som jeg ikke synes er helt tilfredsstillende.
Der bliver spurgt: Hvad nu, hvis det er sådan, at man har fået konfiskeret sin knallert og efterfølgende vil lægge sag an?
Her svarer ministeriet, at man nok finder en praktisk løsning på det, hvis man har brug for knallerten til at dokumentere det.
Det svar synes jeg måske ikke er helt godt nok.
Ellers er Enhedslisten indstillet på at gå positivt ind i behandlingen af det her forslag, på trods af at det altid gør indtryk, når Advokatrådet taler om menneskerettighederne, for Enhedslisten har ikke lyst til at stemme for forslag, som gør, at der kan opstå tvivl om vores respekt for menneskerettighederne.
Der er et andet element i forslaget, som vi grundlæggende er meget mere bekymrede over.
Det er ikke, fordi det i forhold til den praksis, der er i dag, indeholder nogen stor forandring.
Vi ved godt, at det er en naturlig konsekvens af, at man sendte Biltilsynet i udbud, men det er nu grundlæggende vores opfattelse, at udstedelse af attester og tilladelser osv. er myndighedsopgaver, som vi synes de offentlige myndigheder bør tage sig af.
Så det vil vi i hvert fald interessere os en del for i udvalgsarbejdet, også fordi vi faktisk synes, at det, at man nu får udstedt attester, tilladelser osv. i forbindelse med transport af farligt gods, er et vigtigt problem, og det kan jo også godt, selv om det måske er sjældent, få alvorlige konsekvenser, hvis det ikke foregår på en ordentlig måde.
Vi håber sådan set i Enhedslisten, at vi kan ende med at stemme for det her forslag, for vi vil ikke være kendt som dem, der ikke vil stoppe knallertbøllerne.
Dem har vi nemlig ingen af i vores parti, de må være i Venstres Ungdom.
Men vi vil altså også være lidt opmærksomme på, hvad der sker omkring transporten med farligt gods.